title: Решение (ЕС) 2016/2042 на Комисията от 1 септември 2016 година относно схемата за помощи SA.38418 — 2014/C (ex 2014/N), която Германия възнамерява да приведе в действие за финансирането на производство и разпространение на филми (нотифицирано под номер С(2016) 5551) (Текст от значение за ЕИП )

text:
               22.11.2016

               BG

               Официален вестник на Европейския съюз

               L 314/63

         РЕШЕНИЕ (ЕС) 2016/2042 НА КОМИСИЯТА
   от 1 септември 2016 година
   относно схемата за помощи SA.38418 — 2014/C (ex 2014/N), която Германия възнамерява да приведе в действие за финансирането на производство и разпространение на филми

         (нотифицирано под номер С(2016) 5551)

   (само текстът на немски език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него,
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като покани заинтересованите страни да представят мненията си в съответствие с посочените по-горе разпоредби (1) и като взе предвид техните мнения,
   като има предвид, че:
   1.   ПРОЦЕДУРА

               (1)

               С писмо от 4 март 2014 г. Германия уведоми Комисията за изменението на схемата за помощи относно производство и разпространение на филми (Filmförderungsgesetz („FFG“)). Тя предостави на Комисията допълнителна информация с писма от 17 април и 16 юли 2014 г.

               (2)

               С писмо от 17 октомври 2014 г. Комисията уведоми Германия за своето решение да открие процедурата, посочена в член 108, параграф 2 от Договора за функционирането на Европейския съюз, по отношение на мярката.

               (3)

               Решението на Комисията за откриване на процедурата („решението за откриване на процедурата“) бе публикувано в Официален вестник на Европейския съюз
                   (2). Комисията прикани заинтересованите страни да представят своите мнения.

               (4)

               Германия изпрати коментари относно решението за откриване на процедурата с писмо от 11 декември 2014 г.

               (5)

               Комисията получи мнения от заинтересованите страни. Тя ги препрати на Германия, на която бе дадена възможността да отговори; мнението на Германия беше получено с писмо от 5 март 2015 г.

         2.   ПОДРОБНО ОПИСАНИЕ НА МЯРКАТА

   2.1.   Наименование, схема

               (6)

               Правното основание на схемата е законът относно мерки за финансиране на германски филми в неговата седма редакция (FFG in der Fassung des Siebten Änderungsgesetzes), в който са изложени подробно условията за подпомагане на аудиовизуални произведения от германския Федерален филмов съвет (Filmförderanstalt („FFA“)). Схемата беше одобрена от Комисията с решение по дело SA.36753 от 3 декември 2013 г. за период до 31 декември 2016 г. Предвиденото изменение на тази схема, за което Комисията бе уведомена, се отнася до финансирането и облагането с данък на доставчиците на видеофилми по заявка, които не са установени или нямат представителство в Германия.

               (7)

               Съществуващата федерална схема за финансирането на производство, разпространение и показване на филми се финансира от специален данък („Sonderabgabe“), наложен на предприятията в кино и видео индустрията и в сектора на телевизионното разпространение. Операторите на киносалони, видео доставчици и доставчиците на видео по заявка трябва да заплащат задължителен данък на FFA въз основа на приходите си от експлоатация на филми. Операторите на киносалони заплащат данък въз основа на касовите приходи, събрани от прожекционна зала. Видео доставчиците и доставчиците на видео по заявка заплащат данък въз основа на нетния си годишен оборот, ако той надхвърля 50 000 ЕUR (3).

               (8)

               Изменението на схемата се извършва в контекста на бързо развитие на технологиите, по-специално в областта на разпространението на филми. В частните домове все по-често се гледат филми чрез онлайн достъп, а наемът на филми на физически носители загубва популярност. Мястото на установяване на доставчика на съответните услуги — в този случай доставянето на филми за частно гледане — е от все по-малко значение за успешното развитие на бизнес модела. От подбрано място доставчикът може да предоставя услуги на друга територия без големи транспортни разходи или разходи за физическо присъствие. Не е задължително наличието на седалище или филиал за предоставяне на услуги по заявка на клиенти в целевата държава членка. Мярката, която Германия възнамерява да приведе в изпълнение с предложеното изменение на своята федерална схема, се отнася до финансирането на разпространение на видеофилми по заявка. Досега само доставчици на услуги за видео по заявка със седалище или филиал в Германия имаха право да получават помощта. Занапред доставчиците на услуги за видео по заявка, които не са установени или нямат представителство в Германия, могат да се възползват по същия начин от помощ за офертите си по интернет на немски език, предназначени за клиенти в Германия.

               (9)

               Освен това е изменен член 66а, алинея 2 от FFG, така че системата за финансиране на схемата да бъде съобразена с това изменение и да се гарантира, че в замяна на полученото право на помощ разпространителите на видео по заявка, които са разположени извън Германия, ще заплащат данък. Данъкът ще се начислява върху оборота, който те реализират от евентуално подпомаганите продукти, т.е. от офертите по интернет на немски език за клиенти в Германия, и само доколкото този оборот не подлежи на сравним данък за помощ на киноиндустрията в мястото на установяване на доставчика.

               (10)

               Германия обосновава включването на дистрибуторите на видео по заявка, разположени извън Германия, на първо място със силно нарастващия дял на услугите за видео по заявка при разпространението и потреблението на филми и на второ място с наблюдаваното напоследък явление големите дистрибутори на видео по заявка, действащи на международно равнище, да избират едно-единствено място на установяване на територията на Съюза, откъдето да обслужват много или всички държави членки. Целта на разширяването на обхвата е да се запази съответствието със съществуващата система и философия на FFG, съгласно която потреблението на филми в Германия — на каквито и да са носители — осигурява приход в притежаван от правителството фонд, който подкрепя различни цели, включително производство и разпространение на филми.

               (11)

               Що се отнася до използването на средствата, генерирани от данъка, налаган върху националните и чуждестранните доставчици на видеофилми, 30 % ще бъдат заделени за помощ на разпространението на филми посредством видеоносители или посредством услуги за видео по заявка, а останалите, заедно с вноските от киносалоните и телевизионните разпространители, ще бъдат в помощ на производството или разпространението на филми по други канали. Заделените 30 % ще бъдат единственият източник на финансиране на помощта за дистрибуция на видеофилми.

               (12)

               Предвижда се мярката, предмет на уведомлението, да влезе в сила от момента на нейното одобрение от Комисията и да действа до 31 декември 2016 г. Прогнозираният годишен размер на средствата от постъпленията от данъка върху доставката на видеофилми е 13 млн. EUR.

         2.2.   Наличие на държавна помощ

               (13)

               Съгласно заключението в решението за откриване на процедурата описаната мярка представлява държавна помощ по смисъла на член 107, параграф 1 от Договора. В съответствие с този член всяка помощ, предоставена от държава членка или чрез ресурси на държава членка под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки, е несъвместима с вътрешния пазар. Описаната мярка отговаря на кумулативните условия, които трябва да бъдат изпълнени, за да бъде класифицирана като държавна помощ. Помощта за разпространение на филми се дава от държавни ресурси, тя предоставя икономическо предимство на предприятия, предимството е селективно и е в състояние да наруши или да заплаши да наруши конкуренцията и търговията на вътрешния пазар.

               (14)

               Що се отнася до държавните ресурси, помощта, предвидена от FFG, се предоставя от средства, финансирани от приходите от различни парафискални такси, налагани от този закон. FFA — институция, учредена съгласно публичното право, преразпределя постъпленията от тези такси за производство и разпространение на филми. Следователно тези мерки включват държавни ресурси и могат да бъдат приписани на държавата.

               (15)

               Бенефициерите на схемата — производители на филми, сценаристи, дистрибутори на филми, оператори на киносалони, извършват икономически дейности и поради това отговарят на критериите за предприятия. Държавната помощ представлява предимство, каквото те нямаше да получат при нормалните пазарни условия. Схемата е освен това селективна, тъй като единствените ѝ бенефициери са предприятия, участващи в производството, разпространението и показването на филми.

               (16)

               Пазарът за филмово производство и разпространение е международен. Бенефициерите се конкурират на международно равнище с производители и дистрибутори в други държави членки. Следователно мярката, която има за цел да подпомогне производството, разпространението и популяризирането на филми, засяга конкуренцията и търговията между държавите членки и отговаря на критериите за държавна помощ съгласно член 107, параграф 1 от Договора.

         2.3.   Причини за откриване на процедурата

   2.3.1.   Съвместимост на изменената държавна помощ за разпространение на видео по заявка с член 107, параграф 3, буква г) от Договора

               (17)

               Предвидената мярка — финансирането на и данъка върху услугите на доставчици на видео по заявка, които не са установени и нямат представителство в Германия, представлява изменение на схемата, която Комисията е одобрила за период до 31 декември 2016 г. Критериите за оценка на държавните помощи не са се променили след предходното одобрение на схемата, а предложеното изменение се отнася само до помощта за разпространение на видеофилми и данъка върху чуждестранните дистрибутори на видео по заявка.

               (18)

               Що се отнася до помощта за разпространението на филми посредством доставчици на видео по заявка, Комисията е установила вече, че тя е съвместима с член 107, параграф 3, буква г) от Договора (4). Разширяването на обхвата на евентуалните бенефициери до фирми, установени на друго място, няма отрицателно въздействие върху оценката на съвместимост съгласно този член.

         2.3.2.   Евентуални нарушения на други разпоредби на правото на Съюза

               (19)

               Комисията трябва да включи в анализа за държавна помощ съответствието на финансирането на мярката за помощ с разпоредбите на правото на Съюза, различни от правилата за конкуренцията, ако финансирането представлява неразделна част от мярката за помощ. Такъв е случаят, ако данъкът е предвиден за финансирането на помощта, в смисъл че приходите от данъка се заделят задължително за финансирането на помощта и имат пряко въздействие върху размера на помощта (5). Ако данъкът се окаже в противоречие с други разпоредби на Договора, Комисията не може да обяви помощта, от която данъка е част, за съвместима с вътрешния пазар (6).

               (20)

               В схемата, за която е постъпило уведомление, се посочва, че 30 % от приходите от данъка, заплащан от видео доставчиците, се използват за финансиране на подкрепата за разпространението на видеофилми. Освен това не съществува друг източник на финансиране за този тип помощи. Това създава връзка между финансирането на видеоразпространението и приходите от данъка върху тази дейност, чрез което приходите от данъците са единственият източник на финансиране и имат пряко въздействие върху наличната сума за тази помощ. Оттук следва, че данъкът е предвиден за определена цел и е необходимо да се провери дали е в съответствие и с други разпоредби на правото на Съюза, различни от правилата за конкуренцията.

               (21)

               Следователно трябва да се извърши оценка дали разширяването на данъка върху доставчиците на видео по заявка, установени извън Германия, е съвместимо с член 110 от Договора, съгласно който нито една държава членка не може да налага данък върху стоките на други държави членки, какъвто не налага върху подобните местни стоки. Освен това е необходимо да се извърши оценка дали данъкът нарушава правилата относно юрисдикцията по отношение на доставчиците на видео по заявка, установени в други държави членки, съдържащи се в Директива 2010/13/ЕС на Европейския парламент и на Съвета (7).

         2.3.2.1.   Член 110 от Договора за функционирането на Европейския съюз

               (22)

               Даден данък би бил несъвместим с член 110 и следователно забранен, доколкото представлява дискриминация срещу вносните стоки, т.е. доколкото финансираната от него подкрепа компенсира до голяма степен данъка, наложен върху местната стока, в сравнение с този, наложен върху вносната стока (8).

               (23)

               Следователно парафискални такси, като налаганите съгласно описаната схема, може да са в противоречие с член 110 от Договора, ако схемата е в полза само на националните доставчици на услуги или е от полза в по-голяма степен за националните доставчици отколкото за конкурентите в други държави членки. В такъв случай, за да бъдат съвместими с Договора, вносните услуги не трябва да бъдат облагани с данък. Ако обаче вносните услуги на доставчиците на услуги в други държави членки, които подлежат на облагане с този данък, могат да бъдат подпомогнати от схемата по същия начин, както и услугите на националните доставчици на услуги, това не е в противоречие с член 110 от Договора.

               (24)

               Дори ако (както е в настоящия случай) дадена уредба предвижда, че чуждестранните доставчици могат също да се възползват от помощта без дискриминация, това само по себе си не е достатъчно. Трябва освен това да се изключи възможността условията да са на практика по-благоприятни в структурно отношение за националните оператори.

               (25)

               Комисията покани Германия и заинтересованите страни да изложат своите мнения и да предоставят релевантна информация във връзка със съответствието на схемата с член 110 от Договора.

         2.3.2.2.   Директива 2010/13/ЕС

               (26)

               Мярката, предмет на уведомлението, налага данък на доставчиците на видео по заявка, установени в други държави членки, въз основа на оборота, който те правят от услуги за видео по заявка на германския пазар. Това поставя въпроса дали Директива 2010/13/ЕС е приложима за този данък.

               (27)

               Съгласно член 13 от Директива 2010/13/ЕС държавите членки трябва да гарантират, че аудиовизуалните медийни услуги по заявка, предоставяни от доставчици на медийни услуги под тяхна юрисдикция, насърчават създаването и достъпа до европейски произведения, когато това е осъществимо и с подходящи средства. В член 13 като примери за такова насърчаване са посочени финансовият принос на тези услуги към създаването и придобиването на права по отношение на европейски произведения, както и определянето на дела на европейски произведения в програмните каталози на доставчиците на услуги по заявка и рекламата им в тези каталози. В съответствие със съображение 19 от Директива 2010/13/ЕС тази директива не засяга отговорността на държавите членки и техните органи „по отношение на организацията, включително системите за лицензиране, административни разрешения или облагането с данъци, финансирането и съдържанието на предаванията“.

               (28)

               Отбелязва се, че към момента на влизането в сила на Директива 2010/13/ЕС услугите по заявка, при които доставчикът на услуги не е установен в държавата членка, в която се получават услугите, бяха все още рядко явление. Оттогава обаче техният пазарен дял нарасна значително. През 2014 г. пазарът на видео по заявка в ЕС беше на стойност 2,501 млрд. ЕUR, което представлява ръст от 272 % спрямо 2010 г. В Германия пазарът на видео по заявка в ЕС беше на стойност 315,2 млн. ЕUR през 2014 г., което прави ръст от 172 % спрямо 2010 г. (9)

               (29)

               Ако FFG се разглежда като мярка за прилагане на член 13 от Директива 2010/13/ЕС, упражняваната от Германия юрисдикция върху доставчици на видео по заявка, установени в други държави членки, би следвало да се оцени по правилата относно юрисдикцията, установени в тази директива. В съответствие с член 2, параграф 1, параграф 2, буква а) и параграф 3 от Директива 2010/13/ЕС, всяка държава членка е компетентна да регулира аудиовизуалните медийни услуги, предоставяни от доставчици на медийни услуги, които са установени в тази държава членка в съответствие със специфичните правила, установени в тази директива. Освен това, съгласно член 3, параграф 1 от Директива 2010/13/ЕС, „[д]ържавите членки гарантират свобода на приемането и не ограничават препредаването на тяхна територия на аудиовизуални медийни услуги от други държави членки на основания, които попадат в областите, координирани от настоящата директива“.

               (30)

               Следователно в случаите, при които Директива 2010/13/ЕС е приложима, задача на държавата членка, в която е установен доставчикът на медийни услуги, е да гарантира спазването на правилата, приложими към аудиовизуалните медийни услуги под нейна юрисдикция. За аудиовизуални медийни услуги по заявка възможните основания за дерогация от този принцип са изчерпателно изложени в член 3, параграф 4, буква а) от Директива 2010/13/ЕС.

               (31)

               Поради това в решението си за откриване на процедурата Комисията изрази съмнения относно съвместимостта с вътрешния пазар на изменението на съществуващата мярка за държавна помощ съгласно FFG, което е обект на уведомлението. Тези съмнения се отнасяха по-специално до съвместимостта с Директива 2010/13/ЕС на държавната помощ за разпространение на филми, която е финансирана от фонд, който събира средствата си наред с другото от налози на доставчици на видео по заявка, намиращи се извън Германия.

         3.   МНЕНИЯ НА ЗАИНТЕРЕСОВАНИ СТРАНИ

               (32)

               Мнения бяха получени от 10 заинтересовани страни. Те постъпиха от германските публични телевизионни оператори ARD и ZDF, асоциацията на германските търговски телевизионни оператори (VPRT), Европейската асоциация на цифровите медии (EDiMA), Verband Deutscher Kabelnetzbetreiber (ANGA), публичния кино фонд Mitteldeutsche Medienförderung (MDM), Spitzenorganisation der Deutschen Filmwirtschaft (SPIO), представляваща членове в областите на производство, техническо оборудване и разпространение на филми, операторите на киносалони (AG Kino и HDF Kino) и асоциацията на германските производители на филми (Produzentenallianz). Една от предоставилите мнения страни поиска самоличността ѝ да бъде запазена в тайна.

         3.1.   Относно евентуално нарушение на член 110 от Договора

               (33)

               От една страна, участникът, чиято самоличност е поверителна („дружество Х“), изразява загриженост, че член 110 от Договора е нарушен. Дори ако уредбата предвиждала, че чуждестранните доставчици могат също да се възползват от помощта без дискриминация, на практика условията щели да бъдат по-благоприятни в структурно отношение за националните оператори.

               (34)

               Дискриминация щяло да има, тъй като, поне към настоящия момент, всички членове на съвета, който взема решения относно безвъзмездните средства, били германци. Предоставянето на безвъзмездни средства щяло да зависи от свободата на преценка, така че най-вероятно средствата щели да бъдат насочени към германски предприятия. Освен това дружество Х твърди, че чуждестранните доставчици на услуги щели да предлагат по-голям дял от чуждестранно съдържание дори ако то било предназначено за германска аудитория. Следователно те щели да имат по-малък брой филми, отговарящи на условията за предоставяне на помощ за разпространение, тъй като предлагали по-малък брой германски филми. Освен това чуждестранните доставчици на видео по заявка щели бъдат изправени пред езикова бариера, тъй като съответните правила били достъпни само на немски език и заявките трябвало да се подават на немски език.

               (35)

               Дружество Х критикува малкия размер на помощта за разпространение за един филм и общия малък дял на разпределение на видео по заявка по този тип помощ в сравнение с продажбите на видеофилми във формат DVD или ВluRay. То критикува също така факта, че данъкът се налага върху оборота от всички филми, независимо от това дали са подходящи, като германски или европейски филми, за финансиране на разпространението, или не. И накрая, националните доставчици на видео по заявка щели бъдат по-малко засегнати от данъка, тъй като някои от тях щели да бъдат вертикално интегрирани оператори на видео по заявка и телевизия или кабелни оператори, които могат да получават и държавна помощ за производство от Федералния кино фонд, в който постъпват средства от доставчиците на видео по заявка.

               (36)

               Асоциацията ANGA, която също представлява доставчици на видео по заявка в Германия, от друга страна, счита, че е налице дискриминация на националните доставчици, тъй като те подлежат на данъчно облагане върху предлаганото от тях на националния пазар, докато чуждестранните конкуренти, които се конкурират с тях с оферти, съобразени със същия пазар, не подлежат на данъчно облагане върху съответния оборот само защото са предпочели да изберат постоянен адрес в друга държава. SPIO, VPRT, Produzentenallianz и MDM също считат, че данъкът ще доведе до дискриминация на националните доставчици. Според SPIO основната част от оборота с видео по заявка в Германия се реализира от 13 предприятия, 6 от които са установени в чужбина. В тези цифри не е още включено неотдавнашното влизане на пазара на водещ доставчик на видео по заявка от САЩ, който е установен в Нидерландия. Според SPIO решаващият елемент за данъчното облагане не следва да бъде случайното в по-голяма или по-малка степен местонахождение на доставчика. В цифровата ера доставчикът нямал нужда от повече от едно място на установяване на вътрешния пазар. По-важният въпрос за целите на данъчното облагане следвало да бъде дали доставчикът получава лицензи за търговска дейност с крайни потребители за разпространение на филми на германския пазар. SPIO се позовава също на събрани от нея данни, които показват, че чуждестранните доставчици на видео по заявка включват дял от германски продукции, подобен на този на националните доставчици.

         3.2.   Относно съвместимостта с Директива 2010/13/ЕС

               (37)

               Що се отнася до Директива 2010/13/ЕС, дружество Х и ЕDiMA са на мнение, че мярката, предмет на уведомлението, представлява мярка за насърчаване на достъпа до европейски произведения съгласно член 13, параграф 1 от тази директива в нарушение на принципа на държавата на произход.

               (38)

               Останалите заинтересовани страни подкрепиха предложението на Германия и изразиха мнение, че данъкът няма да представлява нарушение на член 13, параграф 1 във връзка с членове 2 и 3 от Директива 2010/13/ЕС.

         4.   МНЕНИЕ НА ГЕРМАНИЯ

               (39)

               Германия счита, че ще бъде по принцип в интерес на държавите членки да се предотврати нарушаване на конкуренцията за решения относно местоположението във филмовия сектор поради това, че дружествата избират мястото си на установяване главно по причини, свързани с данъчното облагане. Изключването на доставчиците на видео по заявка извън Германия, които работят с германска клиентела, щяло да окаже отрицателно въздействие върху финансирането на европейски произведения.

         4.1.   Евентуално нарушение на член 110 от Договора

               (40)

               Германия потвърждава своето убеждение, че предложеното данъчно облагане на чуждестранните доставчици на видео по заявка не облагодетелства на практика националните оператори спрямо чуждестранните. Твърдението на дружество Х, че финансирането ще бъде насочено към германските предприятия, тъй като съветът, който предоставя безвъзмездните средства, се състои от германци, е според Германия необосновано. Критерий за финансиране не е мястото на установяване на кандидата, а културното и творческо качество на аудиовизуалните произведения, отговарящи на условията за подкрепа за разпространение. Германия изрично потвърждава и приветства факта, че чуждестранните доставчици на видео по заявка предлагат значителен брой германски филми, отговарящи на условията за подкрепа.

               (41)

               Според нея не отговаря на истината и твърдението, че чуждестранните доставчици ще предлагат по-голям дял от чуждестранно съдържание и поради това ще имат по-малък брой филми, отговарящи на условията за предоставяне на помощ за разпространение, въпреки че данъкът се налага върху оборота за всички филми. Първо, не се правило разграничение между националните и чуждестранните доставчици. Националните доставчици, повечето от предлаганите филми на които не отговарят на условията, щели да бъдат също поставени в такова положение. Второ, това нямало да представлява непряка дискриминация, тъй като чуждестранните доставчици всъщност предлагали не по-малък брой филми, отговарящи на условията за помощ, от своите национални конкуренти, а дори по-голям брой, както показвали данните на Европейската аудио-визуална обсерватория, посочени в Съобщението на Комисията относно европейското кино в цифровата епоха (10).

               (42)

               Германия отхвърля също така твърдението, че чуждестранните доставчици на видео по заявка ще бъдат изправени пред езикова бариера. Данъкът се налагал само на онези доставчици, които активно предлагат своята оферта на немски език на германския пазар; от тях се очаквало да са бездруго запознати със съответното законодателство. Освен това фондът давал указания на кандидатите при необходимост и на английски език.

               (43)

               Що се отнася до малкия размер на помощта за разпространение на един филм и общия малък дял на разпространението на видео по заявка при този тип помощи, Германия е на мнение, че условията на помощта за разпространение няма да се различават от различните форми на техническа подкрепа. Така например в никакъв случай нямало да е възможно разходите за създаване на общата техническа инфраструктура за отпечатване или въвеждане на филми в различните носители за разпространение да отговарят на условията за получаване на помощи. Помощта била предназначена за едно определено произведение, което отговаря на условията за предоставяне на помощ.

               (44)

               И накрая, във връзка с твърдението, че националните доставчици на видео по заявка ще бъдат по-малко засегнати от данъка, защото някои от тях ще са вертикално интегрирани оператори на видео по заявка и телевизионни или кабелни оператори, Германия подчертава, че на първо място само някои от операторите са интегрирани. Второ, това твърдение според нея не отчита факта, че излъчващите филиали на тези предприятия също имат задължение да правят вноски в кино фонда.

         4.2.   Съвместимост с Директива 2010/13/ЕС

               (45)

               Германия твърди, че предвиденият данък няма да попадне в приложното поле на Директива 2010/13/ЕС. Следователно той нямало да представлява нарушение на член 13, параграф 1 във връзка с членове 2 и 3 от тази директива. Данъкът не можел да се разглежда като регулаторна мярка, засягаща медийната услуга, нейното програмиране и разпространение. Финансирането на филми не било хармонизирано на равнището на Съюза. Данъчното облагане на мястото на потребление или предназначение на медийната услуга следвало освен това логиката, прилагана при облагането с ДДС на услугите в Съюза, приложим от 1 януари 2015 г.

               (46)

               С оглед на бързо нарастващия пазарен дял на чуждестранните доставчици на видео по заявка, германските доставчици щели бъдат в по-неизгодно конкурентно положение, ако продължавали да бъдат облагани с данък, докато чуждестранните конкуренти на националния пазар не подлежали на облагане със същия данък. Така например дружеството iTunes, което не е установено в Германия, щяло да се окаже още днес водещ доставчик на германски видеофилми по заявка.

         5.   ОЦЕНКА НА МЯРКАТА

   5.1.   Наличие на държавна помощ

               (47)

               Както е обяснено в съображения 13—16 от настоящото решение, описаната мярка представлява държавна помощ по смисъла на член 107, параграф 1 от Договора. Помощта за разпространение на филми се дава от държавни ресурси, тя предоставя икономическо предимство на предприятия, предимството е селективно и е в състояние да наруши или да заплаши да наруши конкуренцията и търговията на вътрешния пазар.

         5.2.   Съвместимост на изменената държавна помощ за разпространение на видео по заявка с член 107, параграф 3, буква г) от Договора

               (48)

               Предвидената мярка — финансирането на и данъка върху услугите на доставчици на видео по заявка, които не са установени и нямат представителство в Германия, представлява изменение на схемата, която Комисията е одобрила до 31 декември 2016 г. Критериите за оценка на държавните помощи не са се променили след предходното одобрение.

               (49)

               Що се отнася до помощта за разпространението на филми посредством доставчици на видео по заявка, Комисията е установила вече, че тя е съвместима с член 107, параграф 3, буква г) от Договора (11). Поради това Комисията вече заключи в решението за откриване на процедурата, че разширяването на обхвата на евентуалните бенефициери до фирми, установени на друго място, няма само по себе си отрицателно въздействие върху оценката на съвместимост съгласно този член.

         5.3.   Евентуални нарушения на други разпоредби на правото на Съюза

   5.3.1.   Съвместимост с член 110 от Договора

               (50)

               Новият данък не нарушава член 110 от Договора. Чуждестранните доставчици на видео по заявка могат също да се възползват на практика при равни условия от финансирането. Както е обяснено от Германия, схемата предоставя ефективна възможност за чуждестранните доставчици на видео по заявка да кандидатстват за помощ за разпространение по същия начин, както техните германски конкуренти.

               (51)

               Чуждестранните предприятия могат да се запознаят с тази възможност за финансиране, точно както и предприятията, разположени в Германия. Те ще бъдат във всички случаи поотделно уведомявани за това поради факта, че трябва да внасят средства във фонд, който предоставя помощи за разпространение на филми. Освен това помощите се предоставят само по заявка и техните заявления за кандидатстване ще бъдат разглеждани по съвсем същия начин, както тези на германските дружества. Комисията за подбор е длъжна да оценява кандидатурите единствено въз основа на културното качество на филмите, за които се иска помощта. Следователно мястото на установяване на дистрибутора не е сред критериите, които комисията за подбор може да приложи при вземане на решение.

               (52)

               Чуждестранните доставчици на филми на немски език се ползват непряко по същия начин, както и германските си конкуренти, от подкрепата на производство на филми в Германия. Тази подкрепа осигурява постоянно предлагане на финансирани от Германия филми, които чуждестранните доставчици могат да включват в своите оферти. Това се доказва от факта, че в техните каталози се съдържа дял от германски филми, сравним с този в каталозите на националните доставчици.

               (53)

               Дружество Х изтъква довода, че националните доставчици на видео по заявка ще бъдат по-малко засегнати от данъка, защото някои от тях са вертикално интегрирани оператори на видео по заявка и телевизионни или кабелни оператори, които могат също да се възползват от помощи за производство на филми. Този довод не е съобразен с това, че разликата между интегрирани и неинтегрирани предприятия няма нищо общо с мястото на установяване. Различно ще бъдат третирани също така германските доставчици на телевизионни услуги и видео по заявка. Пренебрегва се и фактът, че доставчици на видео по заявка също произвеждат филми, отговарящи на условията за предоставяне на помощи.

         5.3.2.   Съвместимост с Директива 2010/13/ЕС

               (54)

               Поставя се въпросът дали разглежданият данък, който по замисъл е наложен върху услуги, предназначени за аудитория в Германия, попада в приложното поле на Директива 2010/13/ЕС. Въпросният данък се внася в публичен фонд (FFA), който се използва за насърчаване на различни културни цели в аудиовизуалния сектор. 30 % от средствата, събрани чрез данъка, се заделят за подкрепата на разпространението на филми посредством видеоносители или посредством услуги за видео по заявка. С останалите средства, заедно с вноските от киносалоните и излъчващите оператори, се предоставя по-обща подкрепа за производство или разпространение на филми по други канали.

               (55)

               Член 13, параграф 1 от Директива 2010/13/ЕС има за цел да обхване мерките, които са свързани с рекламирането на европейски произведения от доставчиците на аудиовизуални медийни услуги по заявка, и предвижда държавите членки, които имат юрисдикция над доставчика на такива услуги, да осигуряват тази реклама. Това може да се направи например чрез финансова подкрепа от доставчиците на такива услуги за производството на европейски произведения.

               (56)

               Фактът, че разглежданият данък служи за финансиране на публичен орган, който, като само една от редица други задачи, има задължението да подкрепя производството и разпространението на европейски произведения, дава основания за съмнения дали той не попада в приложното поле на член 13, параграф 1 от Директива 2010/13/ЕС. В член 13, параграф 1 от Директива 2010/13/ЕС не се посочва дали рекламата на европейски произведения трябва да се извършва без намеса на други страни, освен на самия доставчик на услуги по заявка.

               (57)

               Освен това налагането на данък като разглеждания върху услуги, предназначени от една държава членка за пазара в друга държава членка, може да постави въпроса дали такъв данък няма да постави под съмнение принципа, че държавата членка, в която е установен доставчикът на медийни услуги, има юрисдикция над доставчика, както е предвидено в член 2, параграф 2, буква а) от Директива 2010/13/ЕС.

               (58)

               Предложено е изменение на Директива 2010/13/ЕС, чиято цел е да се гарантира, че Директивата е в достатъчна степен съобразена с пазарните тенденции в областта на аудиовизуалните медийни услуги — както линейни, така и нелинейни. Предложението за такова изменение бе прието от Комисията на 25 май 2016 г. (12) В него се пояснява, че държавите членки могат да изискват от доставчиците на аудиовизуални медийни услуги по заявка под тяхна юрисдикция да допринасят финансово за производството на европейски произведения. В предложеното изменение на член 13 се пояснява по-специално, че държавите членки могат да изискват от доставчиците на аудиовизуални медийни услуги по заявка, насочени към аудиторията на тяхна територия, но установени в други държави членки, да правят такива вноски. В такъв случай предложеното изменение предвижда финансовото участие да се основава само на приходите, реализирани в целевите държави членки. Ако държавата членка, в която е установен доставчикът, налага финансов принос, тя трябва да вземе предвид всички финансови вноски, наложени от целевите държави членки.

               (59)

               Комисията разглежда предложената формулировка на член 13 от Директива 2010/13/ЕС като пояснение на онова, което би могло да е вече възможно съгласно директивата, която в момента е в сила. Този член, също и когато е приложен за целите на настоящото решение, не може да се разглежда като предоставящ изключителна компетентност на държавата членка, в която доставчикът е установен, за данъчно облагане на доставчици на медийни услуги по заявка, с цел да се направи принос към създаването и придобиването на права по отношение на европейски произведения или към дела и/или рекламата на европейските произведения в програмния каталог, предлаган в рамките на аудиовизуалната медийна услуга. Наистина формулировката на този член не е категорична и безусловна. Освен това данъчното облагане на доставчиците на аудиовизуални медийни услуги по заявка е само един пример за мерките, които могат да бъдат предприети от държавата членка, която има юрисдикция.

               (60)

               Тълкуването, според което принципът на държавата на произход, както е установен в член 2, параграф 1 от Директива 2010/13/ЕС, се прилага за данък като въпросния, води до ситуации, при които доставчици, действащи на един и същи пазар, нямат едни и същи задължения. Всъщност тълкуване, което би изисквало от дадена държава членка да освободи доставчици на видео по заявка, чиито услуги са насочени изрично към нейната аудитория, но които са установени в друга държава членка, от финансов принос за реклама на европейски произведения, би довело до дискриминация срещу доставчици, установени в първата държава членка, които са подложени на данъчно облагане, докато се конкурират на същия пазар.

               (61)

               Освен това степента, до която би нараснал размерът на пазарния дял на трансграничното предоставяне на видео по заявка и съответно неговото значение за предоставяне на средства за финансирането на филми, не беше известна към датата на влизане в сила на Директива 2010/13/ЕС, както е описано в съображение 28. Комисията отбелязва по-специално, че мярката, за която Германия е уведомила, изрично ограничава приходите, подлежащи на данъчно облагане, до приходите, получени в целевата държава членка, и то само до размера, в който не подлежат вече на облагане в държавата членка на установяване.

               (62)

               В резултат валидността на прилагането на данъка към определени доставчици на видео по заявка, които предоставят своите услуги от места извън Германия, не се поставя под въпрос по-специално от Директива 2010/13/ЕС.

         6.   ЗАКЛЮЧЕНИЕ

               (63)

               Поради това Комисията заключава, че изменението на схемата FFG, която Германия възнамерява да приведе в действие за финансиране на разпространението на филми от доставчиците на видео по заявка, е съвместимо с член 107, параграф 3, буква г) и член 110 от Договора и също така не нарушава Директива 2010/13/ЕС,

         ПРИЕ НАСТОЯЩОТО РЕШЕНИЕ:
   Член 1
   Мярката, която Германия възнамерява да приведе в действие с Filmförderungsgesetz in der Fassung des Siebten Änderungsgesetzes, е съвместима с вътрешния пазар по смисъла на член 107, параграф 3, буква г) от Договора за функционирането на Европейския съюз.
   Следователно привеждането в действие на мярката е разрешено.
   Член 2
   Адресат на настоящото решение е Федерална република Германия.

      Съставено в Брюксел на 1 септември 2016 година.

            За Комисията

         Margrethe VESTAGER

            Член на Комисията

      (1)  ОВ C 437, 5.12.2014 г., стр. 57.

      (2)  Вж. бележка под линия 1.

      (3)  Данъкът за видеоиндустрията възлиза на 1,8 % при оборот до 30 млн. EUR, на 2,0 %за оборот между 30 млн. EUR и 60 млн. EUR и на 2,3 % за оборот над60 млн. EUR.

      (4)  Решение на Комисията от 3 декември 2013 г. по дело за държавна помощ SA.36753 — Германия, Filmförderungsgesetz, в което се прави позоваване на точки 80—95 от Решение на Комисията от 10 декември 2008 г. по дело N 477/2008 — Германия, германска схема за филмово подпомагане.

      (5)  Решение по дело Regie Networks (C-333/07), EU:C:2008:764, точка 99; Решение от 11 юли 2014 г. по дело Distribuidora de Televisión Digital/Commission (T-533/10), Сборник, обжалвано, EU:T:2014:629, точка 51; и Решение по дело Telefónica de España и Telefónica Móviles España/Commission (T-151/11), Сборник, обжалвано, EU:T:2014:631, точка 101.

      (6)  Решения по дела DTS Distribuidora de Televisión Digital/Commission, бележка под линия 5 по-горе, EU:T:2014:629, точка 50 и Telefónica de España и Telefónica Móviles España/Commission, бележка под линия 5 по-горе, EU:T:2014:631, точка 100.

      (7)  Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги) (ОВ L 95, 15.4.2010 г., стр. 1).

      (8)  Решение 2000/116/ЕО на Комисията по дело C-34/97, Нидерландия — парафискални такси за рекламиране на декоративни растения, ОВ L 34, 9.2.2000 г., стр. 20, точка 63.

      (9)  Европейска аудио-визуална обсерватория — Тенденции в приходите от видео по заявка, стр. 3—4, https://ec.europa.eu/digital-single-market/en/news/study-data-and-information-costs-and-benefits-audiovisual-media-service-directive-avmsd.

      (10)  (COM(2014) 272 final, стр. 4 и 5) „Що се отнася до присъствието на европейски филми, наличните данни показват, че един глобален участник (присъстващ в 26 държави от ЕС) предлага в най-големите национални магазини повече кинохитове от ЕС и филми, спечелили европейски филмови награди, от националните доставчици на VoD“.

      (11)  Вж. бележка под линия 4.

      (12)  Предложение за Директива на Европейския парламент и на Съвета за изменение на Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги, с оглед на променящите се пазарни условия, COM(2016) 287 final, http://eur-lex.europa.eu/legal-content/BG/TXT/?qid=1476117203572&uri=CELEX:52016PC0287.


               12.2.2016

               BG

               Официален вестник на Европейския съюз

               C 55/133

         P7_TA(2013)0197
   Искане за снемане на парламентарния имунитет на Спирос Данелис
   Решение на Европейския парламент от 21 май 2013 г. относно искане за снемане на имунитета на Спирос Данелис (II) (2013/2028(IMM))
   (2016/C 055/25)

      Европейският парламент,

               —

               като взе предвид искането за снемане на имунитета на Спирос Данелис, предадено на 11 декември 2012 г. от заместник-прокурора на Върховния съд на Република Гърция (док. 4825/2012) във връзка с решението на тричленен състав на Критския апелативен съд от 9 и 16 октомври 2012 г. (док. 1382/2012) и обявено на пленарно заседание на 6 февруари 2013 г.,

               —

               като изслуша Спирос Данелис съгласно член 7, параграф 3 от своя правилник,

               —

               като взе предвид член 9 от Протокол № 7 за привилегиите и имунитетите на Европейския съюз, член 6, параграф 2 от Акта от 20 септември 1976 г. за избиране на членове на Европейския парламент чрез всеобщи преки избори и член 62 от Конституцията на Република Гърция,

               —

               като взе предвид решенията на Съда на Европейския съюз от 12 май 1964 г., 10 юли 1986 г., 15 и 21 октомври 2008 г., 19 март 2010 г. и 6 септември 2011 г. (1),

               —

               като взе предвид член 6, параграф 2 и член 7 от своя правилник,

               —

               като взе предвид доклада на комисията по правни въпроси (A7-0160/2013),

               A.

               като има предвид, че заместник-прокурорът на Върховния съд на Република Гърция е отправил искане за снемане на парламентарния имунитет на члена на Европейския парламент Спирос Данелис във връзка с евентуални правни действия по твърдения за правонарушение;

               Б.

               като има предвид, че съгласно член 9 от Протокол № 7 за привилегиите и имунитетите на Европейския съюз членовете на ЕП притежават на територията на своята собствена държава имунитетите, предоставяни на членовете на националните парламенти;

               В.

               като има предвид, че член 62 от Конституцията на Република Гърция предвижда, че по време на парламентарния им мандат членовете на парламента не могат да бъдат преследвани, задържани, лишавани от свобода или по друг начин да търпят ограничения без предварително разрешение за това от парламента;

               Г.

               като има предвид, че Спирос Данелис е обвинен в невярно обвинение на трета страна в незаконно действие с намерение тя да бъде преследвана за това и в неверни изявления относно трета страна, които биха могли да накърнят репутацията и доброто й име, знаейки, че изявленията са неверни;

               Д.

               като има предвид, че твърденията за неверните изявления и обвинения се отнасят до продажбата на плодове от маслинови и други дървета, изкоренени от отчужден терен от изпълнител на публични строителни дейности в контекста на изграждането на язовир в община Херсонисос, префектура Ираклион, на която Спирос Данелис е бил кмет;

               Е.

               като има предвид, че тези действия не представляват изразени мнения или гласуване в изпълнение на задълженията на член на Европейския парламент по смисъла на член 8 от Протокол № 7 за привилегиите и имунитетите на Европейския съюз;

               Ж.

               като има предвид, че обвинението очевидно няма връзка с положението на Спирос Данелис като член на Европейския парламент, а с предишната заемана от него длъжност — кмет на Херсонисос;

               З.

               като има предвид, че няма причина да подозира наличие на fumus persecutionis; като отчита по-специално факта, че Спирос Данелис далеч не е единственият обвиняем по делото;

               1.

               Решава да снеме имунитета на Спирос Данелис;

               2.

               Възлага на своя председател незабавно да предаде настоящото решение и доклада на неговата компетентна комисия на прокурора на Върховния съд на Република Гърция и на Спирос Данелис.

      (1)  Решение от 12 май 1964 г. по дело 101/63, Wagner/Fohrmann и Krier (Recueil 1964 г., стр. 195), Решение от 10 юли 1986 г. по дело 149/85 Wybot/Faure и други (Recuеil 1986 г., стр. 2391), Решение от 15 октомври 2008 г. по дело T-345/05 Mote/Парламент (Сборник 2008 г., стр. II-2849), Решениe от 21 октомври 2008 г. по съединени дела C-200/07 и C-201/07 Marra/De Gregorio и Clemente (Сборник 2008 г., стр. I-7929), Решение от 19 март 2010 г. по дело T-42/06 Gollnisch/Парламент (Сборник 2010 г., стр. II-1135) и Решение от 6 септември 2011 г. по дело C-163/10 Patriciello (още не е публикувано).


title: Решение (ЕС) 2016/1476 на Европейския парламент от 28 април 2016 година относно освобождаването от отговорност във връзка с изпълнението на общия бюджет на Европейския съюз за финансовата 2014 година, раздел VI — Европейски икономически и социален комитет

text:
               14.9.2016

               BG

               Официален вестник на Европейския съюз

               L 246/147

         РЕШЕНИЕ (ЕС) 2016/1476 НА ЕВРОПЕЙСКИЯ ПАРЛАМЕНТ
   от 28 април 2016 година
   относно освобождаването от отговорност във връзка с изпълнението на общия бюджет на Европейския съюз за финансовата 2014 година, раздел VI — Европейски икономически и социален комитет
   Европейският парламент,

               —

               като взе предвид общия бюджет на Европейския съюз за финансовата 2014 година (1),

               —

               като взе предвид консолидираните годишни отчети на Европейския съюз за финансовата 2014 година (COM(2015) 377 – C8-0204/2015) (2),

               —

               като взе предвид годишния доклад на Сметната палата относно изпълнението на бюджета за финансовата 2014 година, придружен от отговорите на институциите (3),

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид член 314, параграф 10 и членове 317, 318 и 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (5), и по-специално членове 55, 99, 164, 165 и 166 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол (A8-0111/2016),

               1.

               Освобождава от отговорност генералния секретар на Европейския икономически и социален комитет във връзка с изпълнението на бюджета на Европейския икономически и социален комитет за финансовата 2014 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на Европейския икономически и социален комитет, Европейския съвет, Съвета, Комисията, Сметната палата, Европейския омбудсман, Европейския надзорен орган по защита на данните и Европейската служба за външна дейност и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 51, 20.2.2014 г.

      (2)  ОВ C 377, 13.11.2015 г., стр. 1.

      (3)  ОВ C 373, 10.11.2015 г., стр. 1.

      (4)  ОВ C 377, 13.11.2015 г., стр. 146.

      (5)  ОВ L 298, 26.10.2012 г., стр. 1.


title: Решение (ОВППС) 2017/689 на Съвета от 11 април 2017 година за изменение на Решение 2011/235/ОВППС относно ограничителни мерки, насочени срещу определени лица и образувания с оглед на положението в Иран

text:
               12.4.2017

               BG

               Официален вестник на Европейския съюз

               L 99/21

         РЕШЕНИЕ (ОВППС) 2017/689 НА СЪВЕТА
   от 11 април 2017 година
   за изменение на Решение 2011/235/ОВППС относно ограничителни мерки, насочени срещу определени лица и образувания с оглед на положението в Иран
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 12 април 2011 г. Съветът прие Решение 2011/235/ОВППС (1).

               (2)

               Въз основа на прегледа на Решение 2011/235/ОВППС срокът на ограничителните мерки следва да бъде удължен до 13 април 2018 г.

               (3)

               Съветът също така стигна до заключението, че следва да се актуализират вписванията за определени лица, включени в приложението към Решение 2011/235/ОВППС.

               (4)

               Решение 2011/235/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   В член 6 от Решение 2011/235/ОВППС параграф 2 се заменя със следното:

      „2.   Настоящото решение се прилага до 13 април 2018 г. То подлежи на постоянен преглед. То се подновява или изменя по целесъобразност, ако Съветът прецени, че целите му не са постигнати.“.

   Член 2
   Приложението към Решение 2011/235/ОВППС се изменя, както е посочено в приложението към настоящото решение.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 11 април 2017 година.

            За Съвета

            Председател

         L. GRECH

      (1)  Решение 2011/235/ОВППС на Съвета от 12 април 2011 г. относно ограничителни мерки, насочени срещу определени лица и образувания с оглед на положението в Иран (ОВ L 100, 14.4.2011 г., стр. 51).

      ПРИЛОЖЕНИЕ
      Следните вписвания относно изброените по-долу лица заменят вписванията, които се съдържат в приложението към Решение 2011/235/ОВППС.

                     Име

                     Идентификационни данни

                     Основания

                     Дата на включване в списъка

                     „20.

                     MOGHISSEH Mohammad (известен също като NASSERIAN)

                     Съдия, председател на Революционния съд на Техеран, клон 28. Считан освен това за отговорен за осъждането на членове на бахайската общност. Работил е по следизборните дела. В резултат от несправедливи процеси постановява присъди за лишаване от свобода за дълъг срок на социални и политически активисти и журналисти, както и няколко смъртни присъди на участници в протести и на активисти от социалната и политическата сфера.

                     12.4.2011 г.

                     22.

                     MORTAZAVI Said

                     Място на раждане: Meybod, Yazd (Иран);
                     Дата на раждане: 1967 г.

                     Бивш главен прокурор на Техеран до август 2009 г. Като главен прокурор на Техеран издава бланкетна заповед за задържането на стотици активисти, журналисти и студенти. През януари 2010 г. парламентарно разследване установява, че носи пряка отговорност за задържането на трима затворници, които впоследствие са починали в затвора. Мандатът му е прекратен през август 2010 г. след разследване от иранските съдебни власти във връзка с ролята му в смъртта на трите лица, задържани по негова заповед след изборите. През ноември 2014 г. иранските власти официално признават ролята му във връзка със смъртта на задържани лица. На 19 август 2015 г. е оправдан от ирански съд по обвинения, свързани с изтезанията и смъртта на трима млади мъже в центъра за задържане Kahrizak през 2009 г.

                     12.4.2011 г.

                     23.

                     PIR-ABASSI Abbas

                     Магистрат от наказателна колегия. Бивш съдия, Революционен съд на Техеран, клон 26. Натоварен е да води следизборните дела, постановява присъди за лишаване от свобода за дълъг срок в резултат на несправедливи съдебни процеси срещу защитници на правата на човека, както и няколко смъртни присъди на участници в протестите.

                     12.4.2011 г.

                     25.

                     SALAVATI Abdolghassem

                     Съдия, председател на Революционния съд на Техеран, клон 15. Съдия-следовател в съда в Техеран. Отговаря за следизборните дела и е съдията, който председателства показните процеси през лятото на 2009 г., в рамките на които осъжда на смърт двама привърженици на монархията. Постановява присъди за лишаване от свобода за дълъг срок на над сто политически затворници, защитници на правата на човека и демонстранти.

                     12.4.2011 г.

                     33.

                     ABBASZADEH- MESHKINI, Mahmoud

                     Секретар на Съвета по правата на човека. Бивш губернатор на провинция Илам. Бивш политически директор на Министерството на вътрешните работи. В качеството си на ръководител на Комитета по член 10 от Закона за дейността на политическите партии и групи е отговарял за разрешаването на демонстрации и други публични прояви и за регистрирането на политическите партии.
                     През 2010 г. прекратява дейността на две реформистки политически партии, свързани с Mousavi — Фронт за участие на ислямски Иран (Islamic Iran Participation Front) и Организация на муджахидините на ислямската революция (Islamic Revolution Mujahedeen Organization).
                     От 2009 г. насам последователно и неизменно е забранявал всички неправителствени събирания, с което се отказва упражняването на конституционното право на протест и води и което води до множество арести на мирни демонстранти в нарушение на правото на свобода на събранията.
                     През 2009 г. отказва на опозицията и разрешение да проведе траурна церемония в памет на убитите по време на протестите във връзка с президентските избори.

                     10.10.2011 г.

                     35.

                     AKHARIAN Hassan

                     Бивш надзирател на отделение 1 на затвора „Radjaishahr“, в региона Karadj. Няколко бивши задържани са сигнализирали, че прибягва до изтезания, както и че издава заповеди, с които възпрепятства затворниците да получат медицинска помощ. Според показанията на предполагаем задържан в затвора „Radjaishahr“, той е бил подложен на жесток побой от всички надзиратели със знанието на Akharian. В периода, когато Akharian е бил надзирател, има поне още един регистриран случай на смърт на задържан — Mohsen Beikvand.

                     10.10.2011 г.

                     36.

                     AVAEE Seyyed Ali-Reza (известен още като: AVAEE Seyyed Alireza)

                     Директор на службата за специални разследвания. До юли 2016 г. заместник министър на вътрешните работи и завеждащ публичния регистър. Консултант на дисциплинарния съд за съдии от април 2014 г. насам. Бивш председател на съдебната власт в Техеран. В качеството си на председател на съдебната власт в Техеран носи отговорност за нарушения на правата на човека, произволни арести, погазване на правата на затворниците и увеличаване на броя на екзекуциите.

                     10.10.2011 г.

                     38.

                     генерал-майор д-р FIRUZABADI Seyyed Hasan (известен още като: генерал-майор д-р FIRUZABADI Seyed Hassan; генерал-майор д-р FIROUZABADI Seyyed Hasan; генерал-майор д-р FIRUZABADI Seyed Hassan)

                     Място на раждане: Mashad.
                     Дата на раждане: 3.2.1951 г.

                     Като бивш началник на Генералния щаб на въоръжените сили на Иран той е заемал най-високата военна длъжност, под чието командване са поставени всички военни части и политики, включително Корпусът на ислямските революционни гвардейци (IRGC) и полицията. Силите под негово командване са извършвали брутални репресии над мирни демонстранти, както и масови арести.
                     Член и на Върховния съвет за национална сигурност (SNSC) и на Съвета за целесъобразност.

                     10.10.2011 г.

                     39.

                     GANJI Mostafa Barzegar

                     Бивш главен прокурор на Qom. Вероятно понастоящем е в процес на преназначаване на друга длъжност. Носи отговорност за произволни арести и случаи на малтретиране на десетки нарушители в Qom. Участвал в грубото нарушаване на правото на справедлив процес, което е допринесло за прекомерното и все по-често прилагане на смъртното наказание, довело до рязко увеличаване на броя на екзекуциите от началото на годината.

                     10.10.2011 г.

                     40.

                     HABIBI Mohammad Reza

                     Началник на регионалната служба на Министерството на правосъдието в Yazd. Бивш заместник-прокурор на Isfahan. Вероятно понастоящем е в процес на преназначаване на друга длъжност. Участва в производства, в рамките на които е отказано правото на обвиняемите на справедлив съдебен процес — например случая с Abdollah Fathi, екзекутиран през май 2011 г., след като правото му да бъде изслушан и проблемите с психичното му здраве са пренебрегнати от Habibi по време на процеса му през март 2010 г. В този смисъл участва в грубото нарушаване на правото на справедлив процес, което допринася за прекомерното и все по-често прилагане на смъртното наказание и за рязкото увеличаване на броя на екзекуциите от началото на 2011 г.

                     10.10.2011 г.

                     41.

                     HEJAZI Mohammad

                     Място на раждане: Ispahan
                     Дата на раждане: 1956 г.

                     Генерал в Pasdaran, той изиграва основна роля за сплашване и заплашване на „враговете на Иран“ и за обстрелването със снаряди на иракски кюрдски села. Бивш ръководител на корпуса Sarollah към IRGC в Техеран и бивш ръководител на силите Basij, той е изиграл централна роля в следизборните репресии на участниците в протестите.

                     10.10.2011 г.

                     46.

                     KAMALIAN Behrouz
                     (известен още като: Hackers Brain)

                     Място на раждане: Техеран
                     Дата на раждане: 1983 г.

                     Ръководител на кибергрупата „Ashiyaneh“, свързана с IRGC. Основаната от Behrouz Kamalian група за компютърна сигурност „Ashiyaneh“ извършва активна дейност, свързана с компютърни пробиви както на вътрешни за Иран опоненти и реформатори, така и на външни институции. На 21 юни 2009 г. уебсайтът на „Cyber Defence Command 32“ към революционните гвардейци публикува снимки на лицата на 26 лица с твърдението, че са заснети по време на демонстрациите след изборите. Иранците се призовават да „идентифицират размирниците“.

                     10.10.2011 г.

                     49.

                     MALEKI Mojtaba

                     Заместник-началник на Министерство на правосъдието в провинция Razavi Khorasan. Бивш прокурор на Kermanshah. Изиграл роля за рязкото увеличаване на броя на смъртните присъди, постановени в Иран, включително като обвинител по делата на 7 затворници, осъдени за трафик на наркотици, които са били обесени същия ден — 3 януари 2010 г., в централния затвор Kermanshah.

                     10.10.2011 г.

                     51.

                     SALARKIA Mahmoud

                     Бивш директор на техеранския футболен клуб „Персеполис“

                     Ръководител на комисията по петрол и транспорт на град Техеран. Заместник главен прокурор на Техеран по въпросите на затворите по време на репресиите през 2009 г.
                     В това си качество е бил пряко отговорен за издаването на редица заповеди за арест на невинни мирни демонстранти и активисти. Редица доклади на правозащитници показват, че по негови указания на практика всички арестувани са държани без връзка с околния свят, без достъп до адвокат или до семействата им, а също и без повдигнати срещу тях обвинения, за различни периоди от време, често при условия, равносилни на насилствено изчезване. Семействата често не биват уведомени за ареста.

                     10.10.2011 г.

                     53.

                     TALA Hossein (известен още като: TALA Hosseyn)

                     Бивш депутат в иранския парламент. Бивш главен губернатор (Farmandar) на провинция Техеран до септември 2010 г., отговорен за намесата на полицейските сили и съответно за насилственото потушаване на протестите. През декември 2010 г. получава отличие за ролята си в репресиите след изборите.

                     10.10.2011 г.

                     56.

                     BAHRAMI Mohammad-Kazem

                     Председател на административния съд. Участвал е в репресии над мирни демонстранти като ръководител на съдебното подразделение на въоръжените сили.

                     10.10.2011 г.

                     73.

                     FAHRADI Ali

                     Заместник-началник на инспекция по правни въпроси и на държавна инспекция към Министерството на правосъдието в Техеран. Прокурор на Karaj. Отговорен за сериозни нарушения на правата на човека, включително като обвинител в съдебни процеси, при които е постановена смъртна присъда. В региона Karaj са извършени голям брой екзекуции по време на мандата му като прокурор.

                     23.3.2012 г.

                     74.

                     REZVANMA-NESH Ali

                     Заместник прокурор на провинция Karaj, регион Alborz. Отговорен за тежки нарушения на правата на човека, включително участие в екзекуция на непълнолетно лице.

                     23.3.2012 г.

                     76.

                     SADEGHI Mohamed

                     Полковник и заместник-ръководител на техническото и кибернетично разузнаване на IRG и отговаря за центъра за анализ и борба с организираната престъпност в рамките на Pasdaran. Отговорен за арестуването и подлагането на мъчения на блогъри/журналисти.

                     23.3.2012 г.

                     79.

                     RASHIDI AGHDAM, Ali Ashraf

                     Бивш директор на затвора Evin, назначен в средата на 2012 г. След назначаването му условията в затвора са се влошили и са получавани все повече сигнали за малтретиране на затворници. През октомври 2012 г. девет затворнички обявяват гладна стачка като протест срещу погазването на техните права и малтретирането им от страна на охраната в затвора.

                     12.3.2013 г.

                     82.

                     SARAFRAZ, Mohammad (Д-р) (известен също като: Haj-agha Sarafraz)

                     Място на раждане: Техеран
                     Дата на раждане: прибл. 1963 г.
                     Място на пребиваване: Техеран

                     Член на Върховния съвет за киберпространството. Бивш председател на Islamic Republic of Iran Broadcasting (IRIB). Бивш ръководител на IRIB World Service и на Press TV, отговорен за всички програмни решения. Тясно свързан със силовия държавен апарат. Под негово ръководство Press TV и IRIB работят съвместно със службите за сигурност и прокуратурата на Иран и излъчват принудителни самопризнания на задържани, между които иранско-канадския журналист и режисьор Maziar Bahari, в седмичното предаване „Иран днес“. Независимият медиен регулатор OFCOM наложи глоба на Press TV в Обединеното кралство в размер на 100 000  GBP за излъчването на самопризнанието на Bahari през 2011 г., заснето в затвора, докато върху Bahari се упражнява натиск. Поради това Sarafraz се свързва с нарушаването на правото на законосъобразен и справедлив процес.

                     12.3.2013 г.

                     86.

                     MUSAVI-TABAR, Seyyed Reza

                     Бивш ръководител на Революционната прокуратура на Shiraz. Отговорен за незаконното задържане и малтретиране на политически деятели, журналисти, защитници на правата на човека, представители на бахайската общност и лишени от свобода поради убежденията си, които са подложени на тормоз, изтезания, разпити и са лишени от достъп до адвокат и от справедлив процес. Musavi-Tabar е подписал съдебни заповеди в печално известния Център за задържане № 100 (мъжки затвор), включително заповед за задържането на затворничката от бахайската общност Raha Sabet при строг тъмничен режим в продължение на три години.

                     12.3.2013 г.“


title: 2009/798/ЕО, Евратом: Решение на Съвета от 27 октомври 2009 година за назначаване на член от Нидерландия в Европейския икономически и социален комитет

text:
               31.10.2009

               BG

               Официален вестник на Европейския съюз

               L 285/41

      РЕШЕНИЕ НА СЪВЕТА

   от 27 октомври 2009 година
   за назначаване на член от Нидерландия в Европейския икономически и социален комитет
   (2009/798/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 259 от него,
   като взе предвид Договора за създаване на Европейската общност за атомна енергия, и по-специално член 167 от него,
   като взе предвид Решение 2006/651/ЕО, Евратом на Съвета (1),
   като взе предвид предложението на правителството на Нидерландия,
   като взе предвид становището на Комисията,
   като има предвид, че след изтичането на мандата на г-н J.W. VAN DEN BRAAK се освободи едно място за член на Европейския икономически и социален комитет,
   РЕШИ:
   Член 1
   Г-жа J.A. VAN DEN BANDT-STEL, permanent gedelegeerde VNO-NCW te Brussel (I група — Група на работодателите), както бе посочено от министъра на икономиката на Нидерландия, се назначава за член на Европейския икономически и социален комитет за остатъка от мандата, а именно до 20 септември 2010 г.
   Член 2
   Настоящото решение поражда действие от датата на приемането му.

      Съставено в Люксембург на 27 октомври 2009 година.

            За Съвета

            Председател

         C. BILDT

      (1)  ОВ L 269, 28.9.2006 г., стр. 13.


title: Решение на Комисията от 22 декември 2010 година за изменение на Решение 2009/964/ЕС за приемането на работен план за 2010 г. за изпълнение на втората програма за действие на Общността в областта на здравето (2008—2013 г.), за критериите за подбор, отпускане на безвъзмездни средства и другите критерии за финансово участие в действията по тази програма и плащане от Общността за Рамковата конвенция за контрол върху тютюна на СЗО

text:
               31.12.2010

               BG

               Официален вестник на Европейския съюз

               C 358/23

         РЕШЕНИЕ НА КОМИСИЯТА
   от 22 декември 2010 година
   за изменение на Решение 2009/964/ЕС за приемането на работен план за 2010 г. за изпълнение на втората програма за действие на Общността в областта на здравето (2008—2013 г.), за критериите за подбор, отпускане на безвъзмездни средства и другите критерии за финансово участие в действията по тази програма и плащане от Общността за Рамковата конвенция за контрол върху тютюна на СЗО
   2010/C 358/04
   ЕВРОПЕЙСКАТА КОМИСИЯ,
   като взе предвид Договора за Европейския съюз и Договора за функционирането на Европейския съюз,
   като взе предвид Решение № 1350/2007/ЕО на Европейския парламент и на Съвета от 23 октомври 2007 г. за създаване на втора Програма за действие на Общността в областта на здравето (2008—2013 г.) (1), и по-специално член 8, параграф 1 от него,
   като взе предвид Решение 2004/858/ЕО на Комисията от 15 декември 2004 г. за създаване на изпълнителна агенция, наречена „Изпълнителна агенция по програмата за обществено здравеопазване“, за управление на дейността на Общността в областта на общественото здравеопазване, по реда на Регламент (ЕО) № 58/2003 на Съвета (2), и по-специално член 6 от него,
   като има предвид, че:

               (1)

               Решение 2009/964/ЕС (3) беше прието на 18 декември 2009 г.

               (2)

               Известен брой първоначално планирани покани за подаване на оферти не дадоха резултат и няма да бъдат осъществени през 2010 г. Поради това част от бюджета, първоначално отпуснат за процедури за възлагане на обществени поръчки, следва да бъде преразпределена за финансиране на други действия.

               (3)

               Двете конференции, организирани от председателството на Европейския съюз, които трябва да бъдат съфинансирани по работния план за 2010 г., ще бъдат организирани съответно през втората половина на 2010 г. и през първата половина на 2011 г.

               (4)

               Едно първоначално планирано в рамките на работния план за 2010 г. пряко споразумение с международни организации за предоставяне на безвъзмездни средства няма да бъде сключено, а очакваните суми за други споразумения ще бъдат намалени. Поради това част от бюджета, първоначално отпуснат за преки споразумения с международни организации за предоставяне на безвъзмездни средства, следва да бъде преразпределена за финансиране на други действия.

               (5)

               Едно действие за обществена поръчка по линия на административно споразумение със Съвместния изследователски център (JRC) с използване на механизма за финансиране „Други дейности“ няма да бъде изпълнено. Поради това част от бюджета, първоначално отпуснат за административни споразумения със Съвместния изследователски център по посочения механизъм за финансиране, следва да бъде преразпределена за финансиране на други действия.

               (6)

               Необходимо е да се внесат промени в разпределението на бюджета между различните механизми за финансиране, посочени в точка 2 от приложение I към Решение 2009/964/ЕС на Комисията, за да се даде възможност за финансиране на повече съвместни действия и проекти.

               (7)

               Промените в бюджета, първоначално отпуснат за различните механизми за финансиране, превишават посочените в член 1, параграф 2 от Решение 2009/964/ЕС на Комисията 20 % и поради това представляват съществена промяна на вече приетото решение за финансиране, която налага това решение да бъде изменено.

               (8)

               На горното основание Решение 2009/964/ЕС на Комисията следва да бъде съответно изменено.

               (9)

               Мерките, предвидени в настоящото решение, са в съответствие със становището на Комитета по член 10 от Решение № 1350/2007/ЕО,

         РЕШИ:
   Член единствен
   Приложение I към Решение 2009/964/ЕС се изменя, както следва:

               1.

               В точка 2.1 Покани за представяне на предложения за проекти, второто изречение от първа алинея се заменя със следното:
               „Общата примерна сума за поканите за представяне на предложения за проекти възлиза на 16 300 000 EUR (около 34,7 % от оперативния бюджет).“

               2.

               В точка 2.2 Покани за участие в търг, първото изречение от втора алинея се заменя със следното:
               „Общата примерна сума за поканите за участие в търг е в размер на 7 864 640 EUR (около 16,7 % от оперативния бюджет).“

               3.

               В точка 2.3 Съвместни действия, второто изречение от първа алинея се заменя със следното:
               „Общата примерна сума за поканите за представяне на предложения за съвместни действия възлиза на 16 000 000 EUR (около 34,1 % от оперативния бюджет).“

               4.

               В точка 2.5 Конференции в областта на общественото здраве и оценката на риска, второто изречение от първа алинея се заменя със следното:
               „Общата примерна сума за поканите за представяне на предложения за конференции възлиза на 850 000 EUR (около 1,8 % от оперативния бюджет): 200 000 EUR за конференции, организирани от председателството на Европейския съюз, и 650 000 EUR за други конференции.“

               5.

               Точка 2.5.1 Конференции, организирани от председателството на Европейския съюз:

                           а)

                           Първа алинея се заменя със следното:
                           „Две конференции, организирани от председателството на Европейския съюз — едната за председателството през втората половина на 2010 г., а втората за председателството през първата половина на 2011 г., — подлежат на съфинансиране от Европейския съюз в размер на до 100 000 EUR всяка, като максималната стойност на съфинансирането от Европейския съюз е в размер на 50 % от всички приемливи разходи.“

                           б)

                           Пета алинея се заменя със следното:
                           „Конференциите, организирани от председателството на Европейския съюз, които трябва да бъдат съфинансирани по работния план за 2010 г., са: Конференция на председателството по хроничните заболявания, която трябва да се проведе през октомври 2010 г. по време на белгийското председателство, и конференция на председателството по действията за превенция, която трябва да се проведе през май 2011 г. по време на унгарското председателство.“

               6.

               В точка 2.6 Сътрудничество с международни организации, второто изречение от първа алинея се заменя със следното:
               „Общата примерна сума възлиза на 2 600 000 EUR (около 5,5 % от оперативния бюджет).“

               7.

               В точка 2.8 Други дейности четвъртото изречение от втора алинея се заменя със следното:
               „За тази цел ще бъде заделена обща сума от 1 100 000 EUR (около 2,3 % от оперативния бюджет).“

               8.

               Точка 3.2.1.1 Разработване на механизми за защита и борба със съществуващите и нововъзникващите заразни болести се изменя, както следва:

                           а)

                           Първата алинея се заличава.

                           б)

                           Следното трето тире се заличава:

                                       „—

                                       Разработване, изпълнение и анализ на резултатите от проучване, целящо да установи какво е управлението по отношение на въпросите, свързани с туберкулозата, както и какви грижи предлага здравната система на равнище на държавата-членка. Целта на проучването е да позволи извършването на дескриптивен анализ на отделните методи в контекста на резултатите от програмата. Подробно описание на моделите за предоставяне на услуги във връзка с туберкулозата би позволило по-ефикасен подход при оценката на разпределението на средствата и ангажирането на държавите-членки в борбата с туберкулозата.
                                       (Покана за участие в търг)“

               9.

               Точка 3.2.1.2 Подобряване на готовността за и на възможностите за реагиране при извънредни ситуации по отношение на здравето, включително изменението на климата, въпроси, свързани с грипна пандемия и междурегионалното взаимодействие се изменя, както следва:

                           а)

                           Следното първо тире се заличава:

                                       „—

                                       Предвидените дейности включват следното: набелязване и обмен на най-добри практики, съставяне на документи, обучения, въпроси, свързани с медиите и с предоставянето на информация на широката общественост и на специалистите, отбелязване на напредък по отношение на механизмите и техниките за изготвяне на план за действие в извънредни ситуации, справочни указания за овладяване на кризисни ситуации, обучение на персонал и на помощен персонал за справяне с непредвидени ситуации, програми за обучение (естеството на обученията, целите, съдържанието), популяризиране на ключови дейности, набелязани в рамките на програмата на Комитета за здравна сигурност и на Глобалната инициатива за здравна сигурност (ГИЗС), оценка на логистични аспекти при овладяването на кризисни ситуации, включително осигуряването на непрекъснатост на дейностите в случай на криза и отчитане на международното измерение на събитията.
                                       (Покана за участие в търг)“

                           б)

                           Следното пето тире се заличава:

                                       „—

                                       Проучване на съществуващото законодателство в държавите-членки по отношение на събирането на лични данни, и по-специално във връзка с извънредни ситуации, свързани с общественото здравеопазване. Целта е да се обърне внимание на проблема със защитата на личните данни при такива обстоятелства. Резултатите следва да допринесат за увеличаване на координацията при дейностите за проследяване на контактите с цел овладяване на заплахата.
                                       (Покана за участие в търг)“

               10.

               Точка 3.2.1.3 Увеличаване на съществуващия капацитет за реагиране при заплахите от биологични, химични и радиологични агенти, както и нововъзникващата екологична тежест на болестите се изменя, както следва:

                           а)

                           Следното първо тире се заличава:

                                       „—

                                       Проучване и одит на „националните референтни лаборатории“ за химични и радиоактивни вещества, включително работна дискусия относно обмена на способности и капацитет. Целта на проучването е да изследва и предложи обосновка за създаване на мрежа от референтни лаборатории в ЕС, като представи аналитичен преглед на настоящата ситуация по отношение на референтните лаборатории в различните държави-членки и изследва подробно съответните доказателства в подкрепа на потенциалните предимства и недостатъци от създаването на мрежа от референтни лаборатории в ЕС. Проучването следва да обърне внимание на най-малките съставни елементи на системата от референтни лаборатории в ЕС, включително основните елементи при разработването ѝ, както и работата в мрежа на национално и международно равнище като предпоставка за ефективни дейности при разследване на огнища на зараза и реагиране в такива случаи.
                                       (Покана за участие в търг)“

                           б)

                           Следното четвърто тире се заличава:

                                       „—

                                       Подкрепата за приоритетите на Комитета за здравна сигурност за 2010 г., включително за дейностите на подразделенията и работните групи на Комитета за здравна сигурност.
                                       (Покана за участие в търг)“

               11.

               В точка 3.2.2.1 Развитие на превенцията в областта на безопасността на пациентите, следното първо тире се заличава:

                           „—

                           Конференция за обмяната на най-добри практики и средства в областта на безопасността на пациентите. Целта е да се представят първите резултати от дейностите и средствата, разработени по поканата за представяне на предложения за проекти за 2009 г. по втората програма в областта на здравето, и за определянето на стратегия за разпространение на информацията и употребата ѝ. Конференцията ще събере на едно място органите за опазване на общественото здраве, здравните специалисти, представители на бранша и експерти по анализ на риска. Резултатите от конференцията следва също така да улеснят изграждането на мост между определянето на политиките за безопасност на пациентите на национално и европейско равнище и в областта на здравните услуги, от една страна, и подобряване на схемите за обмяна на опит и за провеждане на обучения за здравните специалисти, най-вече между трансграничните райони от друга.
                           (Покана за участие в търг)“

               12.

               Точка 3.2.2.2 (Научен съвет и оценка на риска) се изменя, както следва:

                           а)

                           Следното трето тире се заличава:

                                       „—

                                       Диалог за оценката на риска посредством прогнозен анализ на нанотехнологиите. Целта е да се набележат и обсъдят въпросите, свързани с оценка на риска, които излизат на преден план с въвеждането на нанотехнологии от второ и трето поколение.
                                       (Административно споразумение със Съвместния изследователски център)“

                           б)

                           Следното осмо тире се заличава:

                                       „—

                                       Сътрудничество в областта на оценка на риска посредством работни семинари по конкретни и общи теми, свързани с оценката на риска и работата на научни комитети на Комисията, занимаващи се с въпроси, несвързани с храни, за насърчаване и активизиране на диалога между експертите.
                                       (Покана за участие в търг)“

                           в)

                           Следното единадесето тире се заличава:

                                       „—

                                       Оповестяване на информацията за риска посредством разработването на професионална комуникационна стратегия, напр. посредством организирането на малки работни дискусии с журналисти, работещи по научни въпроси.
                                       (Покана за участие в търг)“

                           г)

                           Следното дванадесето тире се заличава:

                                       „—

                                       Оценка на съществуващите ресурси и нужди. Целта е да се осигури висококачествено функциониране на научните комитети (сравнителен анализ на агенциите на ЕС със съпоставима роля).
                                       (Покана за участие в търг)“

               13.

               Точка 3.3.1.1 Насърчаване на подход, при който въпросът за здравеопазването присъства във всички политики се заличава

               14.

               Точка 3.3.2.4 Сексуално здраве и ХИВ/СПИН се изменя, както следва:

                           а)

                           Следното първо тире се заличава:

                                       „—

                                       Проучване на познанията на младите хора (на възраст 12—17 г.) относно сексуалното и репродуктивното здраве в държавите-членки на ЕС. Целта е да се подобри основата на познанията с цел дискусии за целесъобразните действия на европейско равнище по отношение на сексуалното здраве на младите хора.
                                       (Покана за участие в търг)“

                           б)

                           Следното трето тире се заличава:

                                       „—

                                       Набелязване на методите, използвани от маркетингови експерти, за достигане до младите хора и оценка на това дали и как тези методи могат да бъдат използвани за предоставянето на информация на младите хора относно сексуалното здраве. Целта е да се подкрепи/обърне внимание на дискусиите за сексуалното здраве на равнище на ЕС за бъдещи политики на ЕС.
                                       (Покана за участие в търг)“

               15.

               В точка 3.3.2.6 Превенция на зависимости, следното осмо тире се заличава:

                           „—

                           Предоставяне на техническа подкрепа на Комисията за изготвянето на доклад за напредъка по препоръката на Съвета от 18 юни 2003 г. Това действие е предвидено в плана за действие на ЕС относно наркотиците 2009—2012 г. (действие 23). Целта е да се направи оценка на това доколко внасят подобрение услугите за намаляване на вредата въз основа на първия доклад през 2007 г., като се използват пълноценно интервенциите с доказана ефективност, и по-конкретно по отношение на услугите за реинтеграция на освободени от затвора лица, включени в програми за последваща грижа. Това ще даде възможност на Общността да обмисли заедно с държавите-членки дали има нужда от по-нататъшни препоръки.
                           (Покана за участие в търг)“

               16.

               В точка 3.3.2.7 Превенция на значими и хронични болести и на редки заболявания, следното второ тире се заличава:

                           „—

                           Техническа, научна и административна подкрепа за Европейското партньорство за действия срещу рака. Съобщението за действията срещу рака: с Европейското партньорство се набелязват конкретни действия в четири области: превенция на заболяването и насърчаване на здравословния начин на живот, здравни грижи, изследователска дейност в областта на рака и информация и данни. С партньорството ще се набележат и други дейности, които ще трябва да бъдат изпълнени, за да бъдат постигнати целите, предвидени в съобщението, като общата цел е намаляване на тежестта, свързана с болестта в ЕС. Целта на този договор е да се предостави техническа помощ и съвет за европейското партньорство.
                           (Покана за участие в търг)“

               17.

               В точка 3.4.1 Обмен на знания и най-добри практики, следното второ тире се заличава:

                           „—

                           Диалог по въпросите на политиката по ключови фундаментални ценности и определяне и прилагане на правата на пациентите в Европа. Целта е да се оцени заедно с държавите-членки и заинтересованите страни на равнище на ЕС как се определят и прилагат правата на пациентите. Това ще бъде включено в дискусиите по свързани, настоящи или предстоящи инициативи на Комисията.
                           Тези диалози по въпросите на политиката трябва да включат широк спектър от участници в здравната политика и трябва да предоставят ценни резултати за бъдещата работа на равнище на ЕС. Европейската обсерватория по въпросите на системите и политиките на здравеопазване предлага необходимите експертни умения, човешки ресурси и съответните контакти, за да се обхване целевия спектър, да се покрие целевата аудитория и да се постигнат желаните резултати.
                           (Споразумение за пряко безвъзмездно финансиране с Европейската обсерватория по въпросите на системите и политиките на здравеопазване)“

      Съставено в Брюксел на 22 декември 2010 година.

            За Комисията

         John DALLI

            Член на Комисията

      (1)  ОВ L 301, 20.11.2007 г., стр. 3.

      (2)  ОВ L 369, 16.12.2004, стр. 73.

      (3)  ОВ L 340, 22.12.2009 г., стр. 1.


title: Решение (ЕС) 2015/1420 на Съвета от 16 март 2015 година относно позицията, която да бъде заета от името на Европейския съюз в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, по отношение на приемането на препоръка относно изпълнението на Програмата за асоцииране ЕС—Украйна

text:
               22.8.2015

               BG

               Официален вестник на Европейския съюз

               L 221/4

         РЕШЕНИЕ (ЕС) 2015/1420 НА СЪВЕТА
   от 16 март 2015 година
   относно позицията, която да бъде заета от името на Европейския съюз в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, по отношение на приемането на препоръка относно изпълнението на Програмата за асоцииране ЕС—Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 във връзка с член 218, параграф 9 от него,
   като взе предвид съвместното предложение на Европейската комисия и на върховния представител на Съюза по въпросите на външните работи и политиката на сигурност,
   като има предвид, че:

               (1)

               Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (1) („споразумението“) беше подписано на 21 март 2014 г. и 27 юни 2014 г.

               (2)

               До влизането му в сила споразумението се прилага временно в съответствие с Решение 2014/295/ЕС на Съвета (2), Решение 2014/668/ЕС на Съвета (3) и Решение 2014/691/ЕС на Съвета (4).

               (3)

               Страните се споразумяха относно Програма за асоцииране, съдържаща списък от приоритети за съвместна работа по сектори, която ще подготви и улесни изпълнението на споразумението и която ще трябва да бъде приета от Съвета за асоцииране, създаден съгласно споразумението.

               (4)

               Позицията, която трябва да бъде заета от името на Съюза в рамките на Съвета за асоцииране по отношение на приемането на препоръката относно изпълнението на Програмата за асоцииране ЕС—Украйна, трябва да бъде приета от Съвета,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да бъде заета от името на Съюза в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, по отношение на изпълнението на Програмата за асоцииране ЕС—Украйна, се основава на проекта на препоръка на Съвета за асоцииране, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 16 март 2015 година.

            За Съвета

            Председател

         F. MOGHERINI

      (1)  ОВ L 161, 29.5.2014 г., стр. 3.

      (2)  Решение 2014/295/ЕС на Съвета от 17 март 2014 г. относно подписването от името на Европейския съюз и временното прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, по отношение на преамбюла, член 1 и дялове I, II и VII от него (ОВ L 161, 29.5.2014 г., стр. 1).

      (3)  Решение 2014/668/ЕС на Съвета от 23 юни 2014 г. за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи (ОВ L 278, 20.9.2014 г., стр. 1).

      (4)  Решение 2014/691/ЕС на Съвета от 29 септември 2014 г. за изменение на Решение 2014/668/ЕС за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи (ОВ L 289, 3.10.2014 г., стр. 1).

      ПРОЕКТ НА
      ПРЕПОРЪКА № 2015/…
      от
      относно изпълнението на Програмата за асоцииране ЕС—Украйна
      СЪВЕТЪТ ЗА АСОЦИИРАНЕ ЕС—УКРАЙНА,
      като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, и по-специално член 463 от него,
      като има предвид, че:

                  (1)

                  Съгласно член 463 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (1) („споразумението“) на Съвета за асоцииране се предоставят правомощия да отправя препоръки, които смята за подходящи за постигането на целите на Споразумението.

                  (2)

                  Съгласно член 476 от споразумението страните предприемат всички общи или специални мерки, необходими за изпълнението на техните задължения по споразумението.

                  (3)

                  До влизането му в сила споразумението се прилага временно в съответствие с Решение 2014/295/ЕС на Съвета (2), Решение 2014/668/ЕС на Съвета (3) и Решение 2014/691/ЕС на Съвета (4).

                  (4)

                  Страните се договориха относно текста на Програмата за асоцииране, която има за цел да подготви и улесни прилагането на споразумението, като създаде практическа рамка, посредством която да бъдат осъществени техните първостепенни цели за политическо асоцииране и икономическа интеграция.

                  (5)

                  Програмата за асоцииране си поставя двойна цел: набелязване на конкретни стъпки, насочени към изпълнение на задълженията на страните, предвидени в споразумението, и осигуряване на по-широка рамка за по-нататъшно укрепване на отношенията ЕС—Украйна, която да включва значителна степен на икономическа интеграция и задълбочаване на политическото сътрудничество, в съответствие с основната цел на споразумението,

            ПРИЕ НАСТОЯЩАТА ПРЕПОРЪКА:
      Член единствен
      Съветът за асоцииране препоръчва на страните да изпълняват Програмата за асоцииране ЕС—Украйна (5), доколкото това изпълнение е насочено към постигането на целите на Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна.

         Съставено в … на

               За Съвета за асоцииране

               Председател

         (1)  ОВ L 161, 29.5.2014 г., стр. 3.

         (2)  Решение 2014/295/ЕС на Съвета от 17 март 2014 г. относно подписването от името на Европейския съюз и временното прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, по отношение на преамбюла, член 1 и дялове I, II и VII от него (ОВ L 161, 29.5.2014 г., стр. 1).

         (3)  Решение 2014/668/ЕС на Съвета от 23 юни 2014 г. за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи (ОВ L 278, 20.9.2014 г., стр. 1).

         (4)  Решение 2014/691/ЕС на Съвета от 29 септември 2014 г. за изменение на Решение 2014/668/ЕС за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи (ОВ L 289, 3.10.2014 г., стр. 1).

         (5)  Вж. документ st 6978/15 на http://register.consilium.europa.eu.